„ Það er verið að kippa grundvellinum undan því að maður geti haft lifibrauð af þessu , “ segir Jóhann Rúnar Kristinnsson útgerðarmaður í Rifi um nýlega verðhækkun Sjávarútvegs-ráðuneytisins á skötuselskvóta . Jóhann gerir út Birtu SH 707 , 30 tonna bát sem hann hefur gert út á skötuselsveiðar . „ Ég veiddi tólf tonn í fyrra og það slapp til að halda bátnum og borga laun . Ég sé hins vegar ekki fram á að miðað við þá 58% hækkun sem orðið hefur undanfarin tvö ár , úr 120 krónum í 188 krónur fyrir kílóið , komi ég til með að ná því á næsta kvótaári . Skötuselsveiðarnar eru það eina sem ég hef að treysta á , bátnum fylgir enginn kvóti svo hér sit ég og get eiginlega hvorki farið né verið , “ segir Jóhann . " Ég , eins og margir fleiri í mínum sporum sem erum að rembast við að halda úti bátaútgerð án kvóta , byggjum okkar starfsemi á skötuselsveiðum . Með þessari einhliða ákvörðun er í raun verið að gera mörgum ókleift að gera sér lifibrauð af þessu og ég get ekki séð að Jón Bjarnason sé á nokkurn hátt orðinn frábrugðinn þeim sem hann gagnrýndi mest á sínum tíma og kallaði sægreifa . “ Í frétt Morgunblaðsins sl. laugardag segir Bjarni Harðarson upplýsingafulltrúi sjávarútvegsráðuneytisins að lagt hafi verið upp með að verð á úthlutuðum aflaheimildum frá ráðuneytinu væri lægra en á frjálsum markaði . Skötuselskvóti sem gengi kaupum og sölum á frjálsum markaði væri mun dýrari . Sú staðreynd og aukin eftirspurn eftir kvóta eru nefndar sem forsendur fyrir fyrrgreindri hækkun . Ráðgefandi verð fyrir aflaheimildir á skötusel úr kvótakerfinu er á heimasíðu LÍÚ gefið upp 350 kr. fyrir kílóið en Jóhann segir að ekki sé hægt að setja það verð í samhengi . Þeir sem standi í sömu sporum og hann treysti á skötuselsveiðar eingöngu og hafi ekki neinn meðafla að treysta á ólíkt þeim sem versli með aflaheimldir úr úthlutuðum kvótaheimildum . „ Sá kvóti sem ráðuneytið er að leigja er í raun kvóti sem var innkallaður frá útgerðarmönnum sem borguðu fullt verð fyrir , svo Jón Bjarnason er í raun ekki á nokkurn hátt betri en þeir sem hann tók kvótann af í upphafi . Þess má líka geta að verð á fiskmarkaði fyrir skötusel hefur nánast ekkert hækkað á undanförnum árum . Þessi einhliða ákvörðun um hækkun á kvóta er í meira lagi gerræðisleg og hefur ekkert með markaðslögmál að gera , “ segir Jóhann að lokum .